text: Chandermohan.sharma@timesgroup.com बॉलिवुड में अक्सर समाज में घटित हो रही घटनाओं पर फिल्में बनाने का ट्रेंड रहा है, लेकिन अगर कंप्लीट होमवर्क और पूरी तैयारी के बाद ऐसी फिल्म बनाई जाती है तो यह यकीनन दर्शकों के साथ अन्याय है। साथ ही खुद मेकर्स के लिए बॉक्स आफिस की दृष्टि से भी यह जोखिम भरा काम ही है। बेशक इस फिल्म के मेकर्स ने अपनी फिल्म के लिए एक ऐसा करंट टॉपिक चुना, जो पिछले कई सालों से मीडिया की सुर्खियों में छाया हुआ है। देश के नंबर वन कॉर्पोरेट घरानों द्वारा सरकारी एंजेंसियों के साथ मिलीभगत करके गरीब किसानों की उपजाऊ भूमि को सस्ती कीमतों पर अधिग्रहित करके उस पर कंकरीट के जंगल खडे़ करना, जबरन जमीन छिनने के बाद गरीब किसानों द्वारा की रही खुदकुशी की घटनाओं जैस गंभीर संवदेनशील सब्जेक्ट इस फिल्म को दूसरी चालू मसाला फिल्मों से अलग करते हों, लेकिन कमजोर निर्देशन, लचर स्क्रिप्ट के साथ सीमित बजट के चलते 'वाह ताज' एक बेहद कमजोर फिल्म है। इस फिल्म को देखने के बाद आप 'वाह ताज' नहीं बल्कि 'आह ताज' करते नजर आएंगे। कहानी: महाराष्ट्र के एक छोटे से गांव से युवा किसान तुकाराम (श्रेयस तलपड़े) अपनी खुबसूरत पत्नी सुनंदा (मंजरी फडनीस) और करीब आठ-दस साल की बेटी के साथ आगरा के ताजमहल के मेन गेट पर धरना देकर बैठ जाता है। तुकाराम का दावा है कि ताजमहल उसके पुरखों की जमीन पर कब्जा करके मुगल बादशाह शाहजहां ने बनवाया। अब तुकाराम अपनी इसी पुरखों की जमीन को सरकार से वापस लेने के लिए परिवार के साथ आगरा में पहुंचा हुआ है। तुकाराम अपनी जमीन का कब्जा हासिल करने के लिए परिवार के साथ ताज महल के गेट के बाहर भूखहड़ताल शुरू कर देता है। तुकाराम को कई सामाजिक संगठनों और नेताओं का साथ भी मिलता है। स्टेट का होम मिनिस्टर हेमंत पांडे तुकाराम के इस धरने को समाप्त करवाने की कवायद में लगा है, लेकिन मामला अदालत में पहुंच चुका है। कोर्ट में तुकाराम कुछ पुराने दस्तावेज पेश करता है और अदालत से उसे स्टे ऑर्डर मिल जाता है। इस स्टे के बाद ताजमहल को टूरिस्टों के लिए बंद कर दिया जाता है। देश विदेश में यह खबर आग की तरह फैलती है। ऐसी हालत में सरकार तुकाराम के सामने ताजमहल की जमीन के बदले देश के किसी भी हिस्से में जमीन देने का प्रस्ताव रखती है। ऐक्टिंग: ठेठ मराठी किसान के रोल में श्रेयस तलपड़े ने अच्छी ऐक्टिंग की है। सुनंदा के रोल में मंजरी फडनीस श्रेयस के ऑपोजिट अच्छी लगी हैं। स्टेट के होम मिनिस्टर के रोल में हेमंत पांडे ने ओवर ऐक्टिंग की है तो वहीं विश्वजीत प्रधान छोटे से किरदार में भी अपनी पहचान छोड़ने में कामयाब रहे। निर्देशन: यंग डायरेक्टर अजित सिन्हा की यह पहली फिल्म है। कमजोर स्क्रिप्ट के चलते अजित की फिल्म पर कहीं पकड़ नजर नहीं आती। फिल्म की शुरुआत बेहद कमजोर है तो इंटरवल के बाद भी फिल्म कहीं बांध नहीं पाती। श्रेयस खुद मराठी हैं सो उन्होंने तुकाराम के किरदार को अपने दम पर कुछ प्रभावशाली बनाने की कोशिश की है। बेशक फिल्म का सब्जेक्ट अच्छा था, लेकिन अगर स्क्रिप्ट पर होम वर्के करने के बाद इस पर फिल्म बनती तो शायद कुछ असरदार बन पाती। संगीत: फिल्म का संगीत बस ठीक-ठाक है। फिल्म में ऐसा कोई ऐसा गाना नहीं, जो आपको थिएटर से बाहर आने के बाद याद रह पाए। क्यों देखें: ऐसी कोई वजह नहीं कि हम आपसे 'वाह ताज' देखने के लिए कह सकें। अगर सिर्फ दो घंटे का टाइम पास ही करना है तो देख आइए, लेकिन यह फैसला भी आपका ही होगा। 